Grond: ANC gebruik ‘propaganda, stigmatisering’ vir doelDr. Anthea Jeffery van die Suid-Afrikaanse Instituut vir Rasseverhoudinge en Jaco Schoeman, die sameroeper van die ad hoc-groep vir die beskerming van eiendomsregte tydens die groep se beraad in Silverton, Pretoria op Donderdag. Foto: Esté Meyer Jansen/Maroela Media. Geteikende groepe binne die mynbou- en landboubedryf, dink hulle sal beter daaraan toe wees as hulle met die ANC onderhandel of die regerende party help. Dit is seker goed en daar is ook plek hiervoor, maar die groepe moet net besef dit plaas hulle ook op die agtervoet en hulle is besig om volgens die ANC se voorwaardes te onderhandel. Só meen dr. Anthea Jeffrey, hoof van beleidsnavorsing by die Suid-Afrikaanse Instituut vir Rasseverhouding, wat Donderdag die ad hoc-groep vir die beskerming van eiendomsregte by die TLU se kantoor in Silverton, Pretoria toegespreek het. Die groep bestaan uit ŉ aantal burgerlike organisasies en politieke partye oor ŉ wye spektrum wat kragte saamgesnoer het teen grondonteiening sonder vergoeding en die beoogde wysiging aan artikel 25 van die Grondwet. Die algemene konsensus van die groep organisasies is dat dit negatiewe implikasies inhou vir die ekonomie, voedselsekerheid, besigheidsvertroue en eiendomsreg oor die algemeen. Verder is die groep se lede van mening dat die aandrang op die wysiging aan die Grondwet gegrond word op die aanname dat eiendom onregmatig bekom is. Hulle voel die onverantwoordelike aanslag op eiendomsreg deur opportunistiese politieke partye, organisasies en individue, wat op ŉ leuen geskoei is, is besig om die pilare van stabiliteit in Suid-Afrika erg te skud. Jaco Schoeman, gesprekleier en sameroeper van die ad hoc-groep, het op die geleentheid gesê sy ervaring tydens die voorleggings Woensdag aan die parlement in Kaapstad oor die wysiging van artikel 25, was dat die revolusionêres mekaar persentasiegewys probeer verbysteek. “Met hierdie voorgestelde wysiging is ŉ geweldige wilde perd opgesaal en ek is nie seker of almal bo-op hierdie perd gaan bly nie. Dit is selfs ŉ politieke bedreiging vir die voortbestaan van die parlement. “Ek is egter oortuig ons oplossings is nie by die politiek nie. Die oplossing vir hoe om hierdie situasie te hanteer, lê by burgerlike instellings,” het Schoeman gesê. Jeffery het die beraad gelei deur die ANC se talle pogings tot so onlangs as 2017 om beleide in te stel wat, onder meer, die eienaarskap vir swart boere inperk deur ŉ verhuringstelsel te verkies bo die uitreiking van titelaktes, asook om plafonne op die besit van grond te plaas en wit boere as buitelandse kolonialiseerders te definieer. Volgens haar is dit alles gedoen teen die agtergrond van die ANC se volgehoue en herhaaldelike verbintenis om die nasionale demokratiese revolusie (NDR) deur te voer. Iets wat Jeffery sê altyd sal uitloop op sosialisme. “Die ANC se strategie was nog altyd om propaganda en stigmatisering te gebruik om sy doel te bereik. Dit kan ook gesien word in die beeld wat geskets word – dat boere eintlik voor die voet rassisties en barbaarse onderdrukkers is. “Ek glo ook vas die mislukking van grondhervorming is eintlik die ANC se skuld. Hulle wil nie hê dit moet slaag nie, want ŉ onafhanklike, suksesvolle swart middelklas en swart boeregemeenskap sal nie die party se doele ondersteun nie.” Jeffery het ook haar kommer uitgespreek dat die publiek, media en kommentators die NDR deurentyd ignoreer. “Dit is amper of mense nie kan glo die ANC sal landbou en die mynboubedryf vernietig bloot net om hul eie ideologiese doelwitte te bereik nie. Boonop verstaan mense ook nie werklik die NDR en sy implikasies nie – daar is baie min mense selfs binne die ANC wat dit werklik verstaan. “Die geteikende groepe verbind nie die kolletjies wat hulle sal help om die kruipende sosialisme teen hulle te sien nie en werk ook nie saam om dit te oorkom nie. “Verder is hulle ook nou ook al so gestigmatiseer dat ander groepe nie werklik met hulle geassosieer wil word nie. “Sekere partye het ook suksesvol daarin geslaag om sekere gesprekspunte van die tafel af te vee. Kyk maar byvoorbeeld na Helen Zille se twiet oor die impak van kolonialisme of die idee van kolonialiste van ŉ spesiale soort. Hierdie idees moet bevraagteken word, maar in stede daarvan word dit eenvoudig net aanvaar.” Jeffery het gesê die enigste manier waarop die NDR se agenda in Suid-Afrika teengewerk kan word, is om meer werkgeleenthede en behuising vir mense in die stede te skep – waar hulle eintlik wil wees. “Dit is belangrik om eiendomsbesit en eiendomsreg vir mense te bewerkstellig terwyl ons bewus is van die ANC se regte dryfveer wat ŉ mengsel is van ideologie, gierigheid en die strewe om sy mag te behou. “Ons moet mense bewusmaak van die NDR-agenda en die verskillende groepe (wat kiesers insluit) help om die groter prentjie van sosialisme te verstaan. “Stigmas moet uitgedaag word en ons moet die publiek se ondersteuning werf vir die talle beter alternatiewe vir grondhervorming.”